Avocatul Traian Briciu din Baroul București a fost ales, astăzi, noul președinte al Uniunii Naționale a Barourilor din România (UNBR).

Surprinzător, eternul președinte Gheorghe Florea nu a mai candidat pentru un nou mandat, însă Traian Briciu este un apropiat al său, cei doi colaborând și în procese.

Vicepreședinții aleși de noul Consiliu sunt Ion Dragne (decanul Baroului București, Marius Striblea (decanul Baroului Iași), Ion Turculeanu (Baroul Dolj), Mihai Baco (decanul Baroului Alba) și Daniel Fenechiu, parlamentar PNL.

Prioritățile noii conduceri sunt exprimate în Rezoluțiile adoptate în Cadrul Congresului Avocaților 2019, referitoare la intensificarea eforturilor pentru asigurarea resurselor financiare necesare plății remunerațiilor pentru oficii; elaborarea principiilor fundamentale pe care se bazează viitoarea legislație a profesiei de avocat; implicarea UNBR în proiectul „Cartierul Justiției”; identificarea politicilor profesionale orientate spre asigurarea intrării avocaților stagiari în barourile cu un număr restrâns de avocați și perfecționarea comunicării în interiorul profesiei.

”Ne așteaptă multe provocări în viitorul apropiat, având în vedere viteza cu care se schimbă lucrurile. Pe lângă aspectele exprimate în rezoluții, va trebui să facem față tendințelor de dereglementare a profesiei, celor de încălcare a domeniului rezervat avocaturii în contextul evoluției interprofesionalității și mijloacelor alternative de soluționare a conflictelor. Sunt foarte multe aspecte, inclusiv să continuăm apărarea garanțiilor privind rolul avocatului în proces și îmbunătățirea accesului la justiție al cetățeanului”, a declarat Traian Briciu, președintele UNBR.

Avocat dr. Traian Briciu este absolvent al Facultății de Drept din cadrul Universității din București, promoția 1996, obținând titlul de doctor în drept în 2007. În prezent, conduce și Institutul Național pentru Pregătirea Avocaților și este profesor universitar la catedra de drept privat, specializarea Drept procesual civil, Facultatea de Drept, Universitatea din București.

Recent, Traian Briciu a participat la conferința ”Dreptul la viață privată” din cadrul Zilelor Baroului Cluj – 100 de ani.

În iulie 2016, Traian Briciu a vorbit la festivitatea de absolvire a Facultății de Drept UBB Cluj.

CONGRESUL AVOCAȚILOR are loc în perioada 6-7 iunie la București cu următoarea ORDINE DE ZI:

1. Prezentarea pentru dezbatere și aprobare a raportului anual al Consiliului Uniunii Naționale a Barourilor din România (în continuare, U.N.B.R.);

2. Prezentarea pentru dezbatere și aprobare a raportului anual al Consiliului de Administrație al Casei de Asigurări a Avocaților (în continuare C.A.A.);

3. Prezentarea spre aprobare a execuției bugetare pe anul 2018 și a proiectului de buget al U.N.B.R. pentru anul 2019;

4. Prezentarea spre aprobare a execuției bugetare pe anul 2018 și a proiectului de buget al C.A.A. pentru anul 2019;

5. Prezentarea spre aprobare a raportului anual al Comisiei Centrale de Cenzori a U.N.B.R.;

6. Prezentarea spre aprobare a raportului anual al Comisiei de Cenzori a C.A.A.;

7. Prezentarea raportului anual al Comisiei Centrale de Disciplină;

8. Analiza rapoartelor și a proiectelor de buget prezentate în vederea aprobării acestora;

9. Alegerea membrilor Consiliului U.N.B.R. (alții decât decanii Barourilor);

10. Alegerea membrilor Comisiei Centrale de Cenzori a U.N.B.R.;

11. Alegerea membrilor Comisiei de Cenzori a C.A.A.;

12. Alegerea membrilor Comisiei Centrale de Disciplină a U.N.B.R.;

13. Aprobarea modificărilor aduse Statutului profesiei de avocat de către Consiliul U.N.B.R., pe baza mandatului acordat de Congresul avocaților 2018;

14. Propuneri făcute autorităților cu drept de inițiativă legislativă privind profesia de avocat.

15. Adoptarea de hotărâri și rezoluții.

16. Diverse

Comments

comentarii